
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SEIMO NARIO NAGLIO PUTEIKIO VIEŠŲ KOMENTARŲ
2013-05-15 Nr. 101-1-6
Vilnius

Seimo Etikos ir procedūrų komisija (toliau ‑ Komisija): Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Andrius Palionis, Valdas Skarbalius, Valentinas Stundys, Stasys Šedbaras, Dalia Teišerskytė, Darius Ulickas, Povilas Urbšys, Edvardas Žakaris, gavusi Policijos departamento prie Lietuvos Respublikos vidaus reikalų ministerijos (toliau – Policijos departamentas) prašymą įvertinti Seimo nario Naglio Puteikio elgesį viešoje erdvėje pateikiant menkinančius, įžeidžius ir šmeižikiškus komentarus apie Policijos departamento ir jo vadovų bei policijos pareigūnų darbą, ir, vadovaudamasi Lietuvos Respublikos Seimo statuto (toliau ‑ Statutas) 78 straipsnio 1 dalies 3 punkto nuostata, tyrė Seimo nario Naglio Puteikio pasisakymų viešoje erdvėje atitikimą Lietuvos Respublikos valstybės politikų elgesio kodekse įtvirtintiems politikų elgesio principams.
Etikos ir procedūrų komisija konstatuoja:


Policijos departamentas 2013 m. kovo 4 d. kreipimesi į Komisiją Nr. 5-S-852 nurodė, kad neatsižvelgiant į tai, kad Komisija 2012 m. lapkričio 7 d. išvadoje „Dėl Lietuvos Respublikos Seimo nario Naglio Puteikio viešų komentarų“ Nr. 101-I-38 (toliau – Komisijos išvada) pripažino, jog Seimo narys Naglis Puteikis, viešoje erdvėje nepagarbiai, įžeidžiančiai, žeminančiai pasisakydamas apie Lietuvos Respublikos policiją ir jos pareigūnus, pažeidė Lietuvos Respublikos valstybės politikų elgesio kodekso 4 straipsnio 1 dalies 1, 5 ir 6 punktų nuostatas, Seimo narys viešoje erdvėje paskelbė naujus komentarus, kuriuose vertina Policijos departamento, Policijos departamento vadovų bei policijos pareigūnų darbą. 

2013 m. vasario 26 d. asmeniniame Seimo nario Naglio Puteikio tinklaraštyje patalpintame straipsnyje: „LT policija: bailiai ir įstatymų laužytojai“ teigiama; „iššūkį priimu – skųskitės bailiai ir įstatymų laužytojai. Lauksiu Jūsų apgailėtinų skundelių – tik neapsiverkite ir neapsišlapinkite juos berašydami. Įsižeidė, mat it mažvaikiai, už prašymus ir reikalavimus atlikti pareigas pagal įstatymus“.


2013 m. vasario 25 d. asmeniniame Seimo nario Naglio Puteikio tinklaraštyje patalpintame straipsnyje „ Policija toliau globoja smurtavusius azerbaidžianiečius, jų auką – mano žmoną, kaltina melu“ teigiama:

a) „vadinti daiktus, reiškinius ir KONKREČIUS pareigūnus jų tikraisiais vardais. T. y. kurie iš jų yra sadistai, bailiai, niekšai“;
b) „Kada atsistatydins žiaurusis Kauno komisaras Kaminskas...“;
c) Gen. Komisaras Skvernelis ir Kauno komisaras Kaminskas apgavo visuomenę, pažadėję vidiniais tyrimais tirti A. Ramanauskienės sumušimo bylą, bet jos ne tik netyrė, o išsukinėja tuos du sadistus“;
d) „Kaminskas dar ir bailys, nes jo pavaldiniai puola nepilnamečius“;
e) „Kauno komisarui Kaminskui dzin tokie įstatymų laužytojai – jo pavaldiniai, kaip dzin ir buvusiems kelių patruliams (N. P. :tikiuosi, kad visi supratote, ką noriu apie tuos veikėjus šia informacija pasakyti), dabartiniams policijos vadovams Skverneliui ir Požėlai, kurių elgesys vykstant tokiems žmogaus teisių, senučių teisių, vaikų teisių pažeidimams yra ne tik bailus, bet ir niekšiškas“;
f) „jie ne tik netiria, tačiau dangsto kitus sadizmo atvejus“;
g) „Taigi, valdžioje daug politikų, kurie globoja policininku‑ sadistus“;

h) Beje, kai policijos vadai rašė skundą dėl manęs Seimui, tuomet Jurbarke eilinį kartą siautėjo policininkai – sadistai“;

i) „Todėl, jausdami tokį didelį palaikymą, sadistai su uniformomis siautės dar drąsiau“.

2013 m. vasario 25 d. Delfi informaciniame portale straipsnyje „Policijos atsakas: N. Puteikis iškreipia faktus ir žemina policijos autoritetą (papildyta politiko komentaru: policija eilinį kartą įžūliai meluoja)“ rašoma:

a) „Pasak N. Puteikio, policija visada gina netinkamai ir neteisėtai besielgiančius policininkus:;

b) „Tačiau, jis įsitikinęs, kad „policija šitą įrašą sunaikins, kad galėtų toliau aiškinti ir meluoti, kad yra geriausia policija pasaulyje“;

c) „Policijos vadovai visiškai supuvę, ministras apgailėtinas, kuris peza, kad nieko negali padaryti – negalima kištis į teisėsaugos darbą“;

d) „ Aš nenoriu gyventi tokioje valstybėje, nenoriu, kad tokie sušikti žmonės dirbtų policijoje“;

e) „Pamatys šita sušikta Lietuvos policija, ko gyvenime nėra pamačiusi“.

Policijos departamentas, susipažinęs ir įvertinęs Seimo nario Naglio Puteikio pasisakymus, mano, kad jis neatsižvelgė į Komisijos išvadoje išdėstytus pastebėjimus dėl netinkamo savo elgesio ir toliau pažeidinėja Lietuvos Respublikos valstybės politikų elgesio kodekse įtvirtintus valstybės politikų elgesio principus. Policijos departamentas pastebėjo, kad Seimo narys Naglis Puteikis naujuose savo pasisakymuose be to, kad kartoja formuluotes ir išsireiškimus, kurie Komisijos išvadoje jau buvo įvertinti kaip pažeidžiantys Seimo nariui keliamus elgesio reikalavimus, grasina policijai bei kvestionuoja Komisijos išvadas: „pasilikdamas sau teisę ir toliau vadinti <...> konkrečius pareigūnus jų tikraisiais vardais“. Policijos departamento manymu, pasirinktas emocionalus menkinantis komentarų tonas nėra tinkama priemonė Seimo nariui reikšti nepasitenkinimą policijos įstaigų darbu, o neetiškas asmeninių antipatijų ir grasinimų reiškimas viešojoje erdvėje, Komisijos išvadų ignoravimas yra nesuderinami su Seimo nario statusu.
Etikos ir procedūrų komisija nusprendė:
Vadovaujantis Lietuvos Respublikos valstybės politikų elgesio kodekso 9 straipsnio 1 dalies 4 punkto nuostata rekomenduoti Seimo nariui Nagliui Puteikiui suderinti savo elgesį su Valstybės politikų elgesio kodekse nustatytais valstybės politiko elgesio principais.

Pritarta bendru sutarimu.

